A BIZOTTSÁG 1524/2002/EK RENDELETE
(2002. augusztus 26.)
a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló 936/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2345/2001/EK bizottsági rendelettel[i] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre[ii] és különösen annak 32. cikkének (1) bekezdésére,
mivel:
(1) A kiváló minőségű marhahús behozatalára vonatkozó autonóm vámkontingens megnyitásáról szóló, 2002. június 27-i 1149/2002/EK tanácsi rendelet[iii] 1. cikke 2002. július 1-jétől kezdődően 1000 tonna kiváló minőségű marhahús éves behozatali vámkontingensének megnyitását írja elő.
(2) A kiváló minőségű marhahús behozatalára vonatkozóan autonóm vámkontingens megnyitásáról szóló, 2002. június 27-i 1150/2002/EK tanácsi rendelet[iv] 1. cikke a 2002. július 1-je és 2003. június 30-a közötti időszakra 10 000 tonna kiváló minőségű marhahúsra vonatkozó éves behozatali vámkontingens megnyitását írja elő.
(3) A fent említett rendeletek 2. cikke alapján a kérdéses kontingenseket eredetiségigazolások alapján kezelik.
(4) A legutóbb a 361/2002/EK rendelettel[v] módosított, a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló, 1997. május 27-i 936/97/EK bizottsági rendelet[vi] egyes, kiváló minőségű marhahúsra vonatkozó kontingensekkel kapcsolatban előírja, hogy azokat eredetiségigazolások alapján kezeljék. A kérdéses kontingensek egységes kezelésének biztosítása érdekében el kell fogadni a fent említett két kontingens alkalmazásának részletes szabályait, és ezeket a 936/97/EK rendeletbe kell foglalni.
(5) A 936/97/EK rendelet 2. cikkének f) pontja alapján az adott húsnak meg kell felelnie bizonyos minőségi követelményeknek. Ebben az összefüggésben az illetékes kanadai hatóság a bölényhússal kapcsolatban a közelmúltban meghatározta a hasított test minőségi osztályait. A fent említett 2. cikk f) pontját ezért módosítani kell.
(6) Számos esetben, különösen, ha a kiváló minőségű, friss vagy hűtött marhahúst romlandó jellege miatt légi úton hozzák be, hiányoznak a gyors szabad forgalomba bocsátáshoz szükséges okmányok és/vagy adatok. A kereskedelmi műveletek elősegítése érdekében a 936/97/EK rendeletet 8. cikkét módosítani kell. Először meg kell határozni azokat a rendkívüli eseteket, amikor a behozatali engedélyek kiállíthatók. Meg kell állapítani a legutóbb a 2492/2001/EK rendelettel[vii] módosított, a marha- és borjúhúságazatbeli behozatali és kiviteli engedélyekre vonatkozó alkalmazási szabályokról és a 2377/80/EGK rendelet hatályon kívül helyezéséről szóló, 1995. június 26-i 1445/95/EK bizottsági rendelet[viii] 4. cikkének második francia bekezdésében említett behozatali engedélyektől eltérő engedélyekre vonatkozó egyedi biztosítékok letétbe helyezésének és felszabadításának feltételeit, valamint meg kell határozni az ezzel kapcsolatos garanciával szembeni főbb követelményeket.
(7) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 936/97/EK rendelet a következőképpen módosul:
1. az 1. cikk (1) bekezdésének első francia bekezdése a következőképpen módosul:
a) az "58 100 tonna" szöveg helyébe "59 100 tonna" lép;
b) a következő második albekezdéssel egészül ki:
"A 2002/2003-as behozatali évben viszont a vámkontingensek összmennyisége 69 100 tonna."
2. A 2. cikk a következőképpen módosul:
a) az a) pont a következő második albekezdéssel egészül ki:
"A 2002/2003-as behozatali évben viszont a vámkontingens 38 000 tonna, amelyből 10 000 tonna - terméksúlyban kifejezve - a 0201 30 00, 0202 30 90, 0206 10 95 és a 0206 29 91 KN-kód alá tartozik.";
b) az f) pont helyébe a következő szöveg lép:
"f) 11 500 tonna terméksúlyú, a 0201, 0202, 0206 10 95 és 0206 29 91 KN-kód alá sorolt, a következő meghatározásnak megfelelő hús:
Olyan 30 hónaposnál nem idősebb szarvasmarhák hasított testei vagy azok vágott részei, amelyeket legalább 100 napig kiegyensúlyozott tápanyagtartalmú, magas energiatartalmú olyan táplálékkal etettek, amely legalább 70 % gabonát tartalmaz, és amelynek napi összmennyisége legalább 20 font. Az Egyesült Államok Mezőgazdasági Minisztériumának (USDA - United States Department of Agriculture) szabványai szerint a choice'-ként és prime'-ként besorolt marhahús automatikusan megfelel a fent említett meghatározásnak. A kanadai kormány élelmiszer-felügyeleti hivatala által a Canada A', Canada AA', Canada AAA', Canada Choice' és Canada Prime', valamint A1', A2' és A3' osztályba sorolt hús megfelel ennek a meghatározásnak.";
c) a következő g) ponttal egészül ki:
"g) 1000 tonna kicsontozott, a 0201 30 00 és 0202 30 90 KN-kód alá sorolt, a következő meghatározásnak megfelelő hús:
keresztezett - a zebu fajtából legfeljebb 50 %-ot képviselő - és kizárólag legeltetett vagy szénával etetett válogatott állomány állataiból készült felsál (lomito), hátszín és/vagy karaj (lomo), fartő (rabadilla) és keresztfartő (carnaza negra). A levágott állatok a VACUNO hasított-test-minősítő rendszer szerint a 'V' kategóriába sorolt olyan tinók vagy üszők, amelyeknél a hasított test súlya nem haladja meg a 260 kg-ot.
A vágott részeket a szarvasmarhafélék azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendelet* 13. cikkének megfelelően kell címkézni. A címkén található információk kiegészíthetőek a 'kiváló minőségű marhahús' jelzéssel.
* HL L 204., 2000.8.11., 1. o.";
3. A 8. cikk a következőképpen módosul:
a) az (1) bekezdés helyébe a következő szöveg lép:
"(1) Az 1. cikk (1) bekezdésének második francia bekezdésében és a 2. cikk a), b), c), d), e) és g) pontjában meghatározott mennyiségek behozatalának feltétele a 4. cikk c) és d) pontjával, valamint ennek a cikknek a (2) bekezdésével összhangban kibocsátott behozatali engedélyek szabad forgalomba bocsátással egy időben történő bemutatása.";
b) a (3) bekezdés helyébe a következő szöveg lép:
"(3) A (2) bekezdés a) és c) pontja ellenére, valamint e bekezdés feltételei alapján az illetékes hatóságok akkor állíthatnak ki behozatali engedélyeket, ha:
- az eredetiségigazolás eredeti példányát bemutatták, azonban a Bizottság ezzel kapcsolatos információi még nem érkeztek meg, vagy
- az eredetiségigazolás eredeti példányát még nem mutatták be, vagy
- az eredetiségigazolás eredeti példányát bemutatták, a Bizottság ezzel kapcsolatos információi pedig megérkeztek, egyes adatok azonban nem egyeznek meg.
Ezekben az esetekben az 1445/95/EK rendelet 4. cikkének második francia bekezdése ellenére a behozatali engedélyre letétbe helyezendő biztosíték megegyezik a közös vámtarifa alapján a behozatali engedély iránti kérelem benyújtásakor az érintett termékre alkalmazandó teljes vám összegével.
A tagállamok, miután megkapták az eredetiségigazolás eredeti példányát és a Bizottság információit az adott igazolásról, és ellenőrizték az adatok egyezését, felszabadítják ezt a biztosítékot, amennyiben az 1445/95/EK rendelet 4. cikkének második francia bekezdésében említett biztosítékot ugyanarra a behozatali engedélyre vonatkozóan helyezték letétbe.
A 2220/85/EGK bizottsági rendelet* 20. cikkének értelmében a második albekezdésben említett biztosítékkal szemben fő követelmény, hogy a megfelelő eredetiségigazolás eredeti példányát az érintett behozatali engedély érvényességének lejárta előtt bemutassák az illetékes hatóságnak.
E biztosíték fel nem szabadított összegét vámként visszatartják.
* HL L 205., 1985.8.3., 5. o.";
4. a II. melléklet a következő francia bekezdéssel egészül ki:
"- MINISTERIO DE AGRICULTURA, GANADERÍA, DIRECCIÓN DE NORMAS Y CONTROL DE ALIMENTOS:
a Paraguayból származó, a 2. cikk g) pontjában ismertetett meghatározásnak megfelelő hús tekintetében."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2002. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. augusztus 26-án.